"दोस्तो स्हाड़े कन्ने बेइन्साफी कीती गेई ऐ, ते अस इस बेइंसाफी गी कदें बरदाश्त नेईं करी सकदे। अस असूलें दी लड़ाई लड़ा करने आं, अस एह् लड़ाई तदूं तोड़ी लड़दे रौह्गे जदूं तोड़ी स्हाड़े कन्ने इन्साफ नेईं कीता जन्दा, ते स्हाड़ी मंगें गी स्वीकार नेईं कीता जन्दा। स्हाड़ियां त्रै मंगां न--" एह्, आखदे होई दुष्यंत ने बोझे चा कागद कड्ढियै पढ़न लाया--"मंग नम्बर इक: कालज दे अन्दर कुसा पोलिटीकल लीडर गी भाशन देने दी अजाजत नेईं दित्ती जा, भाएं ओ सरकारी पार्टी दा जनरल सेकरेटरी गै की नेईं होयै। मंग नम्बर दो: मैटरक दे अम्तेहानै च घट्ट नम्बर लेइयै पास होने आले जिनें जागतें गी कायदे दी खलाफवर्ज़ी करदे होई सफारशें दे जोरै पर कालजै च दाखला मिलेआ ऐ, उन्दा दाखला कैंसल करी दित्ता जा, ते जां उन्नें गै नम्बर लैने आले दूए स्टूडैंट्स गी बी दाखल करी लैता जा। मंग नम्बर त्रै : कल जिनें दों स्टूडैंट्स गी न्हारे मारने दे जुरमै ‘च कालजै चा कड्ढी दित्ता गेआ ऐ, उनें गी वापस लैता जा।"